### NN 56/2025 (26.3.2025.), Pravilnik o načinu vođenja i sadržaju Upisnika i evidencije o prometu pokretnim kulturnim dobrima i drugim kulturnim predmetima koji imaju umjetničko, povijesno, arheološko i drugo značenje

Ministarstvo kulture i medija

747

Na temelju članka 63. stavka 6. Zakona o zaštiti i očuvanju kulturnih dobara (»Narodne novine«, broj 145/24), ministrica kulture i medija donosi

PRAVILNIK

O NAČINU VOĐENJA I SADRŽAJU UPISNIKA I EVIDENCIJE O PROMETU POKRETNIM KULTURNIM DOBRIMA I DRUGIM KULTURNIM PREDMETIMA KOJI IMAJU UMJETNIČKO, POVIJESNO, ARHEOLOŠKO I DRUGO ZNAČENJE

I. OPĆE ODREDBE

Sadržaj propisa

Članak 1.

Ovim Pravilnikom propisuje se način vođenja i sadržaj Upisnika fizičkih i pravnih osoba koje obavljaju djelatnost prometa pokretnim kulturnim dobrima i drugim kulturnim predmetima koji imaju umjetničko, povijesno, arheološko i drugo značenje te način vođenja i sadržaj evidencije nabave i prodaje te drugih pravnih poslova vezanih uz navedena kulturna dobra i kulturne predmete.

Obveza upisa u Upisnik

Članak 2.

Fizičke i pravne osobe koje obavljaju djelatnost prometa pokretnim kulturnim dobrima i drugim kulturnim predmetima koji imaju umjetničko, povijesno, arheološko i drugo značenje dužne su podnijeti zahtjev za upis u Upisnik iz članka 1. ovoga Pravilnika te voditi evidenciju nabave i prodaje te drugih pravnih poslova vezanih uz navedena kulturna dobra i kulturne predmete sukladno odredbama ovoga Pravilnika.

II. UPISNIK OSOBA KOJE OBAVLJAJU DJELATNOST PROMETA POKRETNIM KULTURNIM DOBRIMA I DRUGIM KULTURNIM PREDMETIMA

Vođenje Upisnika

Članak 3.

(1) Ministarstvo nadležno za poslove kulture (u daljnjem tekstu: »Ministarstvo«) vodi Upisnik fizičkih i pravnih osoba koje obavljaju djelatnost prometa pokretnim kulturnim dobrima i drugim kulturnim predmetima koji imaju umjetničko, povijesno, arheološko i drugo značenje (u daljnjem tekstu: »Upisnik«).

(2) Upisnik se vodi u elektroničkom obliku.

(3) Upisnik je javan, a Ministarstvo na svojim mrežnim stranicama objavljuje popis fizičkih i pravnih osoba upisanih u Upisnik.

Sadržaj Upisnika

Članak 4.

(1) U Upisnik se upisuju sljedeći podaci:

– tvrtka, skraćena tvrtka i prijevod tvrtke, odnosno naziv, skraćeni naziv i prijevod naziva pravne osobe, naziv obrta, naziv tvrtke trgovca

– broj i datum rješenja o upisu u sudski i drugi registar, obrtni registar

– pravni oblik pravne osobe

– sjedište pravne osobe, obrta, trgovca

– matični broj subjekta

– osobni identifikacijski broj pravne osobe, obrtnika, trgovca, osobe ovlaštene za zastupanje

– podružnica pravne osobe ako postoji

– predmet poslovanja, odnosno djelatnost pravne osobe i podružnice, obrta, trgovca

– ime i prezime, prebivalište obrtnika odnosno osobe ovlaštene za zastupanje, trgovca

– datum upisa, prijava promjena i brisanja iz Upisnika.

(2) Fizičke i pravne osobe dužne su o svakoj promjeni podataka u Upisniku pisano obavijestiti Ministarstvo u roku od 15 dana od dana nastanka promjene.

Zahtjev za upis u Upisnik

Članak 5.

(1) Zahtjev za upis u Upisnik fizičke i pravne osobe podnose Ministarstvu u roku od 15 dana od dana registracije djelatnosti obavljanja prometa pokretnim dobrima i drugim kulturnim predmetima u sudskom ili drugom odgovarajućem registru, na obrascu koji je sastavi dio ovoga Pravilnika, a dostupan je na mrežnim stranicama Ministarstva.

(2) Zahtjevu za upis u Upisnik fizičke osobe dužne su priložiti presliku osobne iskaznice i presliku obrtnice, za trgovca i pravnu osobu presliku/prijepis izvatka iz sudskog registra pribavit će Ministarstvo po službenoj dužnosti.

(3) Popunjeni obrazac zahtjeva za upis u Upisnik dostavlja se potpisan na adresu: Ministarstvo kulture i medija, Runjaninova 2, Zagreb, odnosno na e-adresu pisarnica@min-kulture.hr.

(4) Podaci iz obrasca unose se u Upisnik najkasnije u roku od osam dana od primitka urednog zahtjeva u Ministarstvu.

III. EVIDENCIJA NABAVE I PRODAJE TE DRUGIH PRAVNIH POSLOVA VEZANIH UZ PROMET POKRETNIM KULTURNIM DOBRIMA I KULTURNIM PREDMETIMA

Vođenje Evidencija nabave i prodaje

Članak 6.

(1) Evidenciju nabave i prodaje te drugih pravnih poslova vezanih uz pokretna kulturna dobra i druge kulturne predmete koji imaju umjetničko, povijesno, arheološko i drugo značenje (u daljnjem tekstu: Evidencija) dužna je voditi svaka fizička i pravna osoba koja obavlja djelatnost prometa navedenim kulturnim dobrima i kulturnim predmetima.

(2) Evidencija se obvezno vodi na temelju upisa sklopljenih ugovora i drugih pravnih poslova, koji moraju sadržavati sve podatke iz članka 7. ovoga Pravilnika.

Sadržaj Evidencije nabave i prodaje

Članak 7.

(1) U Evidenciju se unose podaci o porijeklu pokretnog kulturnog dobra i kulturnog predmeta, njihov opis, prodajna cijena te podaci o kupcu.

(2) Podaci o porijeklu pokretnog kulturnog dobra i predmeta sastoje se najmanje od podataka o prijašnjem vlasniku kulturnog dobra ili kulturnog predmeta, posljednjem smještaju kulturnog dobra i predmeta, prodajnoj vrijednosti ili nabavnoj cijeni i broju sklopljenih ugovora i drugim pravnim poslovima. Podacima o prethodnom vlasniku smatraju se tvrtka i sjedište ako je riječ o pravnoj osobi odnosno naziv obrta, ime i prezime, osobni identifikacijski broj te adresa stanovanja ako je riječ o fizičkoj osobi.

(3) Opis predmeta sastoji se najmanje od podataka o identifikaciji vrste predmeta, podatka o upisu u Registar kulturnih dobara Republike Hrvatske, dimenziji predmeta, namjeni predmeta, motivu, imenu i prezimenu autora ili proizvođača ako je poznat, godini ili razdoblju nastanka, materijalu, tehnici i posebnoj oznaci (kao što su žig, potpis, oštećenja i dr.).

(4) Podaci o kupcu uključuju tvrtku i sjedište ako je to pravna osoba ili naziv obrta, ime i prezime te adresu stanovanja u slučaju fizičke osobe, te broj računa za prodano kulturno dobro, odnosno kulturni predmet.

(5) Fotografija je obvezni sastavni dio Evidencije. Fotografija može biti digitalna ili analogna. Na fotografiji može biti samo jedan predmet. Ako predmet ima posebna svojstva, one moraju biti fotografirane.

Trajno čuvanje evidencije

Članak 8.

Fizičke i pravne osobe iz članka 6. stavka 1. ovog Pravilnika dužne su trajno čuvati Evidenciju.

IV. DOKUMENTACIJA O KULTURNIM DOBRIMA I DRUGIM KULTURNIM PREDMETIMA I OGRANIČENJE IZVOZA

Potvrda o autentičnosti pokretnog kulturnoga dobra i kulturnog predmeta

Članak 9.

(1) Na temelju Evidencije, fizička i pravna osoba iz članka 6. stavka 1. ovoga Pravilnika dužna je prilikom prodaje pokretnog kulturnog dobra odnosno kulturnog predmeta uručiti kupcu potvrdu o autentičnosti kulturnog dobra odnosno kulturnog predmeta koja mora biti tiskana na papiru s oznakom i točnim naslovom sjedišta fizičke i pravne osobe.

(2) Potvrda sadrži naziv, ime i prezime autora ako je poznat, tehniku, godinu nastanka, inventarni broj i podatke iz članka 7. stavka 3. ovoga Pravilnika, datum prodaje, potpis fizičke i pravne osobe i njezine odgovorne osobe.

(3) Potvrda iz stavka 2. ovoga članka obvezno sadrži i izjavu fizičke i pravne osobe iz članka 6. stavka 1. ovog Pravilnika kojom jamči kupcu da se kulturno dobro ili predmet prodaje u dobroj vjeri, da ne postoje prava trećih na kulturnom dobru ili predmetu te da oni imaju određena svojstva koja su istaknuta prilikom prodaje.

Upis promjene u Registar kulturnih dobara

Članak 10.

Fizičke i pravne osobe iz članka 6. stavka 1. ovoga Pravilnika dužne su o prodaji i promjeni vlasnika pokretnog kulturnoga dobra obavijestiti Ministarstvo radi upisa promjene vlasnika u Registar kulturnih dobara Republike Hrvatske u roku od 15 dana od dana nastanka promjene.

Ograničenja u prometu pokretnog kulturnoga dobra

Članak 11.

Fizička i pravna osoba iz članka 6. stavka 1. ovog Pravilnika dužna je pridržavati se odredbe članka 79. Zakona o zaštiti i očuvanju kulturnih dobara koji propisuje zakonsko pravo prvokupa kulturnog dobra u korist Republike Hrvatske, županije, Grada Zagreba, grada i općine te prema potrebi upozoriti kupca na ograničenja pri izvozu i iznošenju kulturnog dobra te zakonsku zabranu trajnog izvoza i iznošenja kulturnog dobra iz Republike Hrvatske.

V. ZAVRŠNE ODREDBE

Prestanak važenja Pravilnika

Članak 12.

Stupanjem na snagu ovoga Pravilnika prestaje važiti Pravilnik o načinu vođenja i sadržaju upisnika i evidencije o prometu pokretnim kulturnim dobrima i drugim kulturnim predmetima koji imaju umjetničko, povijesno, arheološko i drugo značenje (»Narodne novine«, broj 77/15 i 110/16).

Stupanje na snagu Pravilnika

Članak 13.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 612-08/25-01/0647

Urbroj: 532-02-03-01/1-25-1

Zagreb, 14. ožujka 2025.

Ministrica
 dr. sc. Nina Obuljen Koržinek, v. r.

PRILOG

Obrazac zahtjeva
 za upis u Upisnik fizičkih i pravnih osoba koje obavljaju djelatnost prometa pokretnim kulturnim dobrima i drugim kulturnim predmetima

|  |  |
| --- | --- |
| 1. tvrtka, skraćena tvrtka i prijevod tvrtke odnosno naziv, skraćeni naziv i prijevod naziva pravne osobe/naziv obrta/tvrtka trgovaca |  |
| 2. broj i datum rješenja o upisu u sudski i drugi registar/obrtni registar |  |
| 3. pravni oblik pravne osobe |  |
| 4. sjedište pravne osobe/obrta/trgovca |  |
| 5. matični broj subjekta |  |
| 6. osobni identifikacijski broj pravne osobe/obrtnika/osobe ovlaštene za zastupanje/trgovca |  |
| 7. podružnica pravne osobe ako postoji |  |
| 8. predmet poslovanja odnosno djelatnost pravne osobe i podružnice /obrta/trgovca |  |
| 9. ime i prezime, prebivalište obrtnika odnosno osobe ovlaštene za zastupanje/trgovca |  |

|  |  |
| --- | --- |
| Datum podnošenja zahtjeva | Potpis podnositelja zahtjeva |